UNIUERSIS presentes litteras inspecturis Frater hymbertus Abbas Cistercii Tocius Cisterciensis ordinis et Capituli generalis plena fungens auctoritate Salutem in domino et subscriptis fidem indubiam adhibere . Supplicatio nobis pro parte uenerabilis Coabbatis nostri monasterii de Claraualle nobis immediate subiecti sacre theologie professoris ac dilectorum filiorum prioris et Conuentus eiusdem monasterii nostri nuper porrecta continebat cum prioratus de claromarisco eiusdem nostri ordinis in ciuitate Remensi situs et existens eidem nostro clareuallensi monasterio immediate subiectus et ab ipso dependens a primaria sui fundacione fuerit monasterium monialium eiusdem nostri ordinis extra muros ipsius urbis Remensis satis tenuiter et in modicis ualde redditibus et prouentibus fundatum / et semper eidem nostre clareuallensi ecclesie in omni iuridicione subditum Postmodum uero per magnas et antiquas guerras tempore scilicet obsidionis ipsius ciuitatis per anglicos obsesse penitus et totaliter combustum demolitum et radicitus destructum extiterit adeo ut que tunc erant religiose locum ad residendum non habentes coacte et necessitate / domum ubi pro nunc est predictus prioratus acquisierunt . In qua aliquanto tempore taliter qualiter uictitantes ad tantam paupertatem deuenerunt / quod cum nuper circa annum domini millesimumquadringentesimumsexagesimum non essent nisi due religiose absque missarum et diuini seruicii celebratione non sine religionis et morum lamentabili corruptione uitam in egestate magna ducentes potius in ipsius ordinis personnarum et populi scandalum et derisionem quam deuotionem seu edificationem , unde Capitulum nostrum generale tunc iuste et rationabiliter motum ibidem loco prefatarum religiosarum ab eodem prioratu perpetuo expulsarum unum priorem et administratorem perpetuum religiosum professum de ipso ordine institui et induci ordinauit et precepit Uerum primus ibidem promotus prior prefate nostre ecclesie clareuallis religiosus professus loci ad regulares obseruancias practicandas disconuenienciam ruinasque maximas domorum ac edificorum et paupertatem ac tenuitatem prouentuum ad earumdem releuationem uidens et considerans . Prefato dimisso prioratu ad claramuallem ubi deuotius et religiosius uiuere posset rediit . Cuius successor modernus prior frater gilbertus de Caluomonte iam senio fractus et uiribus destitutus corporalibus et in auditu maxime adeo obduratus quod neminem nisi cum extrema uocis eleuatione audire possit / premissa uero esse sciens et considerans et quod ille locus uni uel duobus monachis cum popularibus et in tanta inopia non est ad religiose uite exercicium aptus neque conueniens . Et quod uix umquam per unum priorem ex redditibus et prouentibus eidem spectantibus ad statum debitum reduci poterit , ymmo quod per unius boni prioris et administratoris curam et diligenciam melioratum siue reparatum fuerit per alterius inutilis administratoris incuriam et negligenciam diminuendo deteriorabitur et in nichilum redigetur . Hiis rationibus inclinatus et motus idem prior si nobis placuerit ex nunc consentire ymo requirere rogare et supplicare decreuit et sanctum reputat ut ipse prioratus et locus de claromarisco tam infra prefatam ciuitatem Remensem quam extra ubi antiquitus erat edificatum monasterium cum uniuersis et singulis suis pertinentiis bonis et possessionibus tam mobilibus quam immobilibus dicto prioratui pertinentibus ipsi ecclesie et monasterio nostro clareuallensi de cetero perpetuo uniatur incorporetur et adiungatur nec amplius sit prioratus sed domus et menbrum ipsis de clareualle pertinens qui ipsam domum et prioratum de claromarisco conueniencius et utilius regere et meliorare poterunt cum sua domo seu grangia de uoisins illi propinqua et uicina quatenus hoc ipsum uidelicet ut iamdictus prioratus de claromarisco modo predicto monasterio nostro clareuallensi sepedicto uniatur incorporetur et adiungatur Auctoritate nostra paterna ac tocius ordinis et Capituli generalis qua fungimur plenaria admittere ordinare disponere et confirmare dignaremur . Nos igitur premissa omnia uera esse per fidelia testimonia comprobantes et scientes , pretactis rationibus inclinati ac etiam ne ut formidatur domus ipsa de claromarisco ad manus alienas siue per commendam siue per indebitam impetracionem ueniat / precauere cupientes Auctoritate nostra paterna ac tocius ordinis nostri et capituli generalis qua fungimur plenaria prefatum prioratum de claromarisco tam infra quam extra prefatam ciuitatem Remensem cum omnibus et singulis suis redditibus , prouentibus , decimis , et bonis mobilibus et immobilibus quibuscunque prefate ecclesie nostre ac monasterio nostro clareuallensi et predictis abbati et Conuentui eiusdem ac pro suis successoribus in perpetuum uniuimus incorporauimus anneximus et adiunximus . Necnon tenore presentium in perpetuum unimus incorporamus annectimus et adiungimus cum onere trium missarum qualibet ebdomada ibidem et in ecclesia seu Capella dicti prioratus siue domus de Claromarisco pro fundatorum et benefactorum animarum remedio et salute perpetuo celebrandarum . Quasquidem missas ter in ebdomada in perpetuum celebrandas eisdem abbati nostri monasterii clareuallis et Conuentui ac successoribus eorum in uirtute salutaris obediencie iniunximus et per presentes iniungimus coram districto iudice conscientias eorum super hoc onerantes , uolumusque et concedimus ut dicti fundatores ac benefactores sepedicti prioratus de claromarisco ne suis intencionibus priuentur / sed potius in melius reparentur una cum tribus missis predictis qualibet ebdomada in predicte domus capella usque in perpetuum celebrandis etiam omnium bonorum spiritualium / que nedum in dicto prioratu uel domo de claromarisco / sed etiam in ipso clareuallensi monasterio ac omnibus et singulis eiusdem menbris fiunt ac largiente domino de cetero fient integram ac plenariam habeant ac percipiant participationem . Sic igitur presenti nostro decreto matura deliberatione prehabita statuimus et ordinamus ex nunc et deinceps usque in tempora sempiterna ut ipse locus de claromarisco amplius non sit prioratus sed menbrum et domus eisdem de claraualle pure et nude sicut alterum ex suis menbris et domibus in aliis bonis uillis et ciuitatibus pertinens et spectans de qua ad suum uictum / et prout eis melius uidebitur ordinare et disponere . Et ibidem religiosum uel secularem gubernatorem et suum procuratorem ponere et instituere . Et quotiens eis placuerit reuocare alium instituendo ualeant et possint . Et hec atque omnia premissa omnibus et singulis quorum interest aut interesse poterit quolibet in futurum presentibus notificamus , in quorum omnium robur firmitatem ac fidele testimonium has presentes nostras litteras in eternum ualituras nostri abbatialis sigilli munimine fecimus roborari Acta sunt hec apud cistercium die decimasexta mensis septembris anno domini millesimoquadringentesimo-septuagesimosecundo . Sic signatis . Petrus